Det blev en begivenhedsrig nat for hotelddirektøren på Hotel Hirtshals. En gæst, der blot tjekkede ind for en nat, endte med at politiet måtte tilkaldes, slag i hovedet, både et ødelagt værelse og bil, og at gæsten hoppede i havnen. Nu fortæller hoteldirektør Per Windahl Jensen lidt om aftenens forløb. - Vi har lukket om natten, men jeg bliver ringet op af et par gæster, der fortæller, at der er ved at blive smadret en bil, fortæller hoteldirektøren til TV2 Nord. Klokken 2 må han derfor springe ud af sengen og ile mod hotellet. Han kontakter også politiet, der anholder gæsten, der inden anholdelsen både har raseret et hotelværelse, samt smadret en lille bil af mærket Smart på parkeringspladsen med mursten. Se billederne af den ødelagte bil her. Han anslår, at gæsten, udover den murstenssmadrede bil,  har ødelagt for godt 3.000 kroner på hotelværelset. Det var i øvrigt Per Windahl Jensen selv, der checkede ham ind. Det skulle han siden hen fortryde. Ikke meget søvn Hoteldirektøren erkender, at han burde have fulgt sin første intuition og afvist gæsten. Da aften var blevet til nat, og bilen smadret, anholdt politiet manden, men det lykkedes ham at vriste sig fri. Her fik han også klappet til betjentene, ligesom også hoteldirektøren fik et slag i ansigtet. Som om det ikke var nok, trak betjentene peberspray, men der ramte de i virvaret hoteldirektøren i øjet. - Det gjorde godt nok helvedes ondt, men syv minutter efter fik jeg synet igen, siger han. Herefter flygtede gerningsmanden til havnen, hvor han hoppede i og svømmede "i ret lang tid, uden han tilsyneladende ønskede at komme op." Derfor måtte også Hirtshals Redningsstation ind over. Klokken fem var hoteldirektøren tilbage i sin seng. - Det er da lige blevet til et par timers søvn, siger Per Windahl Jensen, da TV2 Nord taler med ham. Han overvejer nu, om han skal anmelde gæsten for vold. Se, hvordan hotelgæsten efterlod sit værelse på billederne her.

Opsummering:
- Jeg skulle have holdt fast i min første intuition og ikke givet ham et værelse.